A Semmelweis Egészségverseny a Semmelweis Egyetem Általános Orvostudományi Karának és a Budapesti Orvostanhallgatók Egyesületének együttműködése által megvalósuló tanulmányi verseny, amelyen 9-13. osztályos középiskolás diákok vehetnek részt 5 fős csapatokban. A verseny prevenciós és egészségfejlesztési témákra fókuszál. A felkészüléshez minden résztvevő számára szakorvosok által lektorált írott szakmai segédanyagot biztosítanak a szervezők. Idén az alábbi témákból kellett felkészülniük a versenyzőknek.
1. Tumorprevenció
2. Kardiovaszkuláris prevenció
3. Egészségtudatos táplálkozás, sporttáplálkozás
4. Cukorbetegség kialakulásának kockázata, megelőzése
5. Evészavarok, divatdiéták
6. Alapszintű újraélesztés és elsősegélynyújtás
7. Helyes gyógyszerhasználat és antimikrobiális rezisztencia
8. Védőoltások
9. Alkoholprevenció
10. Dohányzás prevenció
11. Drogprevenció
12. Semmelweis Ignác élete és munkássága
13. Transzplantáció és véradás
14. Reproduktív egészségügy
15. Szexuális úton terjedő betegségek
16. Testmozgás és sport
17. Orális egészség és szájhigiénia
A verseny négy fordulóból és a döntőbejutás feltételeként egy projekt megvalósításából állt. Az első három online forduló során a versenyzőknek a kijelölt témákhoz kapcsolódó tesztsorokat kellett megoldaniuk. 
A döntőbe a több százból már csak a 36 legjobb eredményt elérő csapat került be. E forduló előtt mutatták be a csapatok projektmunkájukat védőoltások témaköréből (Kötelező védőoltások és történelmük, Ajánlott védőoltások, Influenza elleni védőoltás, HPV elleni védőoltás, Oltásellenesség és tévhitek a védőoltásokról, Hogyan harcolhatunk az áltudomány ellen?, Társadalmi felelősség és a vakcináció). A versenyzőknek oktató előadást és osztályukban foglalkozást kellett tartaniuk vagy valamelyik résztémát feldolgozó kutatást kellett végezniük. Az előadáshoz posztert készítettek, majd egy 4 perces videóban számoltak be eredményeikről. A projektet az egyetem oktatói, professzorai értékelték, pontozták. 
A versenyt márciusban egy egész hétvégén át folyó, interaktív, játékos feladatokból álló, döntő forduló zárta. 

Büszkék lehetünk arra, hogy iskolánk Hypertonia nevű csapata ezt a komplex, alapos ismereteket kívánó országos vetélkedőt megnyerte.

Csapattagok: Mrenkó Zsófi (12.a), Phan Viola (12.b), Süle-Szigeti Kamilla (12.a), Szőke Mira (12.b).
Kitartó, magas színvonalú munkájuk példaértékű mindannyiunk számára.
Gratulálunk!

